Tħallat ma' min hu bħalek Min imiss il-qatran jitħammeġ, u min ikollu x'jaqsam ma' bniedem kburi jsir bħalu. Terfax toqol li ma tiflaħx għalih, u qis li ma jkollokx x'taqsam ma' min hu b'saħħtu, u għani aktar minnek. X'għandha x'taqsam ġarra ma' kitla? Jekk jaħbtu, hi ssir frak. Jiżbalja l-għani, u minn fuq jibda jhedded, imma jekk xi ħadd jiżbalja kontra l-fqir, dan ikollu saħansitra jitlob skuża. L-għani met'għandu bżonnok, jinqeda bik, imma meta jkun jonqsok xi ħaġa, jitilqek. Meta għandek il-ġid, jiġi jgħix miegħek; jerdagħlek ġidek bla ma jagħti kas. Ikollu bżonnok, u jqarraq bik, jitbissimlek, u jimliek bit-tama; jgħidlek ħwejjeġ sbieħ u jistaqsik: 'Għandek bżonn xi ħaġa?' U jġagħlek tistħi bl-ikel li jagħtik, sakemm ikun ħadlek kollox għal darbtejn tlieta, u fl-aħħar jiddieħek bik. Meta mbagħad jarak, jitbiegħed minnek, u jibda jċaqlaq rasu għalik. Qis li ma titqarraqx, li ma tiġix umiljat minħabba fi bluhatek. Jekk setgħani jistiednek, żomm lura, u aktar u aktar jistiednek. Tersaqx 'il quddiem, li ma tintefax lura, u toqgħodx 'il bogħod wisq, li ma tintesiex. Titħajjarx iġġib ruħek miegħu bħalkieku kont daqsu, u temminx il-ħafna kliem li jgħidlek, għax b'ħafna diskors jipprova jġarrbek; jitbissimlek u jkun qiegħed jistħarrġek. Bla qalb hu dak li ma jżommx kliemu; ma jeħilsikx mill-moħqrija u mill-irbit. Ħu ħsieb u għasses sewwa, ma' min irid ifixklek. Meta tisma' dan stenbaħ min-ngħas tiegħek, ħobb il-Mulej tul ħajtek kollha, u sejjaħ lilu għas-salvazzjoni tiegħek. Kulma jgħix iħobb 'il min hu bħalu, u kull bniedem il-proxxmu tiegħu. Kull ħlejqa tinġibed għal waħda tal-istess għamla, u l-bniedem jingħaqad ma' ħlejqa tixbah lilu. X'għandu x'jaqsam lupu ma' ħaruf? Daqshekk ieħor il-midneb mat-twajjeb. X'għandha x'taqsam il-jena mal-kelb, u x'għandu x'jaqsam l-għani mal-fqir? Il-ħmir selvaġġi fid-deżert huma l-kaċċa tal-iljuni; hekk ukoll il-fqar il-mergħa tal-għonja. Il-kburi jistmell l-umiltà, u l-għani jistmell il-fqir. Meta għani jixxengel, ħbiebu jżommuh sod; meta l-fqir jaħbat se jaqa', sa ħbiebu jimbuttawh. Meta għani jiżloq, ħafna jgħinuh, jitkellem kif m'għandux, u jagħtuh raġun; imma fqir jitfixkel, jgħidu li ħtija tiegħu, u jekk jitkellem bil-għaqal, ma jagħtuhx widen. Jitkellem l-għani, u ħafna jibqgħu siekta, u l-kelma tiegħu jgħolluha m'ogħla s-sħab, imma meta jitkellem il-fqir jgħidu: 'Dan min hu?' u jekk jitfixkel, ikomplu jwaqqgħuh. L-għana hu tajjeb fejn m'hemmx dnub; imma għal min ma jibżax minn Alla l-faqar hu ħażin. Qalb il-bniedem tbiddillu l-bixra ta' wiċċu, jew għall-aħjar, jew għall-agħar. Wiċċ daħkan jixhed qalb hienja, imma li titkellem bil-proverbji jitlob ħafna ħsieb.